Verbied selfone in skole, vra NVS | Maroela Media
Die Nasionale Vereniging van die Skoolbeheerliggame (NVS) wil graag 'n verbod plaas op die gebruik van selfone in Suid-Afrikaanse skole, het Beeld Vrydag berig.
Luidens die NVS is dit noodsaaklik om kinders toe te laat om op hul werk te fokus en om hulle "teen ongerymdhede op sosiale netwerke" te beskerm. Matakanye Matakanye, sekretaris van die NVS, het aan Beeld gesê dat selfone 'n afleiding is wat tot die verbrokkeling van die onderrig-millieu lei. "Die goed wat kinders op sosiale netwerke kry is skokkend. Dit besoedel kinders se gedagtes en verhoed hulle om enigiets te leer," het hy gesê. Dit het nie gehelp om kinders bloot net aan te sê dat hulle wel hul selfone skool toe mag bring, maar dit nie mag aanskakel nie. Beheerliggame moet die selfoonbeleid hersien," het Matakanye gesê.
Ander beheerliggaamverenigings stem egter nie saam nie. Paul Colditz, hoof van die Federasie van Beheerliggame van Suid-Afrikaanse Skole(Fedsas) het gesê onderwysers moet seker maak dat selfone nie vir verkeerde redes gebruik word nie. Tim Gordon, hoof uitvoerende beampte van die Beheerliggaamstigting, sê dit sal selfsugtig wees om selfone te verbied, aangesien dit 'n belangrike kommunikasiemiddel tussen kinders en ouers is veral wat veiligheid betref.